অধিকারের প্রশ্ন, বাঁচার স্বার্থ একটা গ্রামীণ জীবনে ভিন্ন অর্থ পায়; সময়ের পরিবর্তনে দ্বন্দ্ব আসে, অবস্থার পরিবর্তন হয়। জামিরালি গ্রামে ফিরে সরল দৃষ্টিতে এ-পরিবর্তনগুলো নিয়ে ভাবে। জামিরালি গ্রামে শহরের আন্দোলনের খবর দেয়, মেয়েরা মুক্তিযুদ্ধে যোগ দিচ্ছে, ট্রেনিং নিচ্ছে এখন আর ঘরে থাকার সময় নেই। গ্রামের মানুষরাও মুক্তিফৌজে যোগ দিচ্ছে। হানাদারদের আস্তানায় আঘাত করছে। তারুণ্যেদীপ্ত জামিরালির মনে বাঁকাজোলের সিক্ত আবহাওয়ায় হাজেরার প্রেম আসে, স্বপ্ন-আকাক্সক্ষার দীপ জ্বলে কিন্তু প্রতিরোধের অঙ্গীকারও তার চৈতন্যে স্থিরতা না এনে; প্রবল গতিবেগের তাড়না দেয়। জামিরালি আগরতলায় মুক্তিফৌজে যোগ দেয়; পিতা-মাতার স্নেহের বন্ধন ছেড়ে সে মুক্তিযুদ্ধে যায়। বেতারের সংবাদে সে স্থির থাকতে পারে না। এর মাঝে খবর আসে, সেখানে তীরবর্তী বাঁকাজোল বিপজ্জনক। এমন জায়গায় বসবাসের সাহস কারো থাকল না। ফয়েজ মৃধা, কাজেম মৃধার আজন্মভূমি ছাড়তে মন চায় না। শেষে ফয়েজ মৃধা পুত্র জামিরালির ফেরার প্রত্যাশায় অসুস্থ স্ত্রী নাসিরনকে নিয়েই থেকে যায়। কাজেম মৃধা হাজেরার জন্য কাজির চরে আশ্রয় নেয়। সবারই একটা প্রত্যাশা করে শত্রুমুক্ত হবে দেশ, প্রজন্মের জন্য কবে প্রতিষ্ঠিত হবে নিরাপদ স্বাধীন ভূখ-। মুক্তিযুদ্ধের মুখের পানে তাকিয়ে নাসির মুনসী বলে : ‘চাচা, দ্যাশ স্বাধীন হোক, আর কিছুই চাই না। আল্লা যেন তোমাদের সহি সালামতে (নিরাপদে) রাখে।’ মরণজয়ী মুক্তিযুদ্ধে শরণার্থী হয়েছিল লক্ষ লক্ষ মানুষ, স্বজন-পরিজন হারিয়ে অনেকেই হয়েছিল নিজভূমে পরবাসী, শত দুঃখ-বেদনাক্লিষ্ট যন্ত্রণায় সারাক্ষণ থেকেছে কাতর কিন্তু তাদের একটা ছিল স্বপ্ন স্বাধীন দেশ, দেশ গড়ার স্বপ্ন।